SKRIFTLIG FORESPØRGSEL E-1433/99

af Camilo Nogueira Román (Verts/ALE) til Kommissionen

(1. september 1999)

Om: Fordelingen af strukturfondsmidler i Spanien

De strukturfondsmidler, der er afsat til investeringer, navnlig fra EFRU, og som er udbetalt til den spanske stat til de autonome regioner inden for mål nr. 1, er ikke blevet fordelt ligeligt ikke en gang over så lang en tidshorisont som perioden 1994-1999 eller ud fra objektive kriterier så som befolkning og per capita indkomst. Dette skyldes til dels, at centralregeringen forbeholder sig ret til selv at fordele over 50 % af fondenes midler direkte og derefter investerer dem efter kriterier, som ikke er i overensstemmelse med målsætningen for de egentlige strukturfonde, hvilket bevirker en territorial fordeling, som ikke lever op til det mål, der er fastsat i fællesskabsretten. Dette forhold skader navnlig autonome regioner som f.eks. Galicia. Kommissionen bedes derfor besvare følgende spørgsmål:

Hvilket grundlag giver EF-forordningerne, som gør det muligt for den spanske stat at praktisere denne politik?

Hvilken andel af strukturfondsmidlerne blev der i perioden 1994-1999 anvendt i Galicia til investeringer i produktionsanlæg eller infrastrukturer, navnlig i form af EFRU-midler, dels i relation til hele Spanien og dels i relation til befolkningen i de spanske autonome regioner under mål nr. 1?

Hvilke kriterier vil der blive fulgt i perioden 2000-2006 ved fordelingen af de strukturfondsmidler, der udbetales til Spanien, og som er tiltænkt de autonome regioner under mål nr. 1?

Supplerende svar afgivet på Kommissionens vegne af Michel Barnier

(21. december 1999)

Det er i både de strukturfondsforordninger, der gælder indtil udgangen af 1999, Rådets forordning (EØF) nr. 2081/93 af 20. juli 1993 om ændring af forordning (EØF) nr. 2052/88 om strukturfondenes opgaver og effektivitet samt om samordningen af deres interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter(1) og Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(2), der skal anvendes for perioden 2000-2006, anført, at Kommissionen benytter gennemskuelige procedurer til at foretage vejledende fordelinger af de forpligtelsesbevillinger, der er til rådighed for mål 1 efter følgende kriterier: støtteberettiget befolkning, regional velstand, national velstand og de strukturelle problemers relative betydning, bl.a. for arbejdsløsheden.

Det er derimod ikke Kommissionens opgave at fordele bevillingerne inden for de enkelte medlemsstater mellem de støtteberettigede regioner eller mellem de nationale programmer. Ifølge subsidiaritetsprincippet henhører dette under den enkelte medlemsstat.

Alligevel har Kommissionen for den kommende programmeringsperiode som vejledning for de berørte medlemsstater anført, hvilken beløbsramme der burde gælde for hver enkelt støtteberettiget region, hvis disse medlemsstater anvendte samme metode på nationalt plan som den, Kommissionen anvender til fordeling af bevillingerne under mål 1 mellem medlemsstaterne.

I den nuværende programmeringsperiode 1994-1999 har Den Europæiske Fond for Regionaludvikling tildelt Galicia 370,46 mio. EUR som medfinansiering af erhvervsinvesteringer, hvilket udgør 12,09 % af det samlede beløb, der er afsat til alle selvstyrende spanske mål 1-regioner (3 064 mio. EUR), samt 1 183,4 mio. EUR til infrastrukturer, hvilket ligeledes udgør 12,09 % af det samlede beløb, der er afsat til alle selvstyrende spanske mål 1-regioner (9 788 mio. EUR).

Hvad befolkningstallet angår, tegner Galicia sig for 11,67 % af befolkningen i alle selvstyrende spanske mål 1-regioner og 6,95 % af hele den spanske befolkning.

(1) EFT L 193 af 31.7.1993.

(2) EFT L 161 af 26.6.1999.